REGOLAMENT TAL-KUMMISSJONI (KE) Nru 2080/2005
tad-19 ta’ Diċembru 2005
li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 865/2004 fir-rigward tal-organizzazzjonijiet tal-operaturi fis-settur taż-żebbuġ, il-programmi ta’ ħidma tagħhom u l-finanzjament tagħhom
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 865/2004 tad-29 ta’ April 2004 dwar l-organizzazzjoni komuni tas-suq taż-żejt taż-żebbuġa u ż-żebbuġ tal-mejda u li jemenda r-Regolament (KEE) Nru 827/68 (1), u b’mod partikolari l-Artikolu 9 tiegħu,
Billi:
(1)
Biex ikun assigurat li l-organizzazzjonijiet tal-operaturi approvati huma effettivi, l-approvazzjoni trid tkun marbuta mal-kategoriji diversi ta’ operaturi li għandhom impatt qawwi fuq is-settur taż-żejt taż-żebbuġ jew is-settur taż-żebbuġ tal-mejda, filwaqt li jkun assigurat li dawk l-organizzazzjonijiet jistgħu jiggarantixxu l-konformità ma’ ċerti kundizzjonijiet minimi li huma biżżejjed biex jinkisbu riżultati ekonomikament sinifikanti.
(2)
Biex jippermettu lill-Istati Membri produtturi biex jimplimentaw it-tmexxija amministrattiva tas-sistema ta’ organizzazzjonijiet ta’ operaturi approvati fis-settur taż-żebbuġ, il-proċeduri u l-limiti taż-żmien għall-approvazzjoni ta’ dawk l-organizzazzjonijiet, il-kriterji biex jintgħażlu l-programmi ta’ ħidma tagħhom, l-arranġamenti biex jitħallas il-finanzjament Komunitarju u l-allokazzjoni tiegħu għandhom jiġu stipulati.
(3)
Skont l-Artikolu 110i(4) tar-Regolament tal-Kunsill (KE) Nru 1782/2003 (2), li jistabbilixxi regoli komuni għall-iskemi ta’ appoġġ dirett skont il-politika agrikola komuni u ċerti skemi ta’ appoġġ għall-bdiewa, l-Istati Membri jistgħu jżommu sa 10 % tal-komponent taż-żejt taż-żebbuġa fil-vot nazzjonali msemmi fl-Artikolu 41 tiegħu biex jipprovdi għall-finanzjament Komunitarju għall-programmi ta’ ħidma mfassla mill-organizzazzjonijiet tal-operaturi f’wieħed mill-oqsma jew aktar imsemmija fl-Artikolu 8(1) tar-Regolament (KE) Nru 865/2004.
(4)
Skont ir-regoli komuni dwar il-finanzjament ta’ skemi ta’ appoġġ dirett, u biex ikunu jistgħu jintużaw l-ammonti disponibbli mill-Istat Membru, in-nefqa annwali intiża għall-implimentazzjoni tal-programmi ta’ ħidma ma għandhiex taqbeż l-ammonti annwali miżmuma mill-Istati Membri skont l-Artikolu 110i(4) tar-Regolament (KE) Nru 1782/2003.
(5)
Biex tkun assigurata l-konsistenza globali bejn l-attivitajiet tal-organizzazzjonijiet ta’ operaturi approvati, għandhom jiġu stipulati t-tipi ta’ miżuri li huma eliġibbli għall-finanzjament Komunitarju u dawk li mhumiex eliġibbli għandhom jiġu stipulati. L-arranġamenti għas-sottomissjoni tal-programmi u l-kriterji tal-għażla għal dawk il-programmi wkoll. L-Istati Membri konċernati għandhom, iżda, jitħallew jistipulaw kondizzjonijiet addizzjonali ta’ eliġibbiltà sabiex il-miżuri jiġu mmirati aktar lejn is-sitwazzjoni nazzjonali fis-settur taż-żebbuġ.
(6)
Fid-dawl tal-esperjenza, l-ogħla livelli ta’ finanzjament Komunitarju għandhom jiġu stabbiliti talanqas għaż-żoni ta’ titjib tal-impatti ambjentali tat-tkabbir taż-żebbuġ u t-traċċabbiltà, iċ-ċertifikazzjoni u l-protezzjoni, skont l-awtorità tal-amministrazzjonijiet nazzjonali, tal-kwalità ta’ żejt taż-żebbuġ u żebbuġ tal-mejda permezz ta’ kontroll tal-kwalità fuq iż-żjut taż-żebbuġ mibjugħa lill-konsumatur aħħari sabiex tkun assigurata l-implimentazzjoni ta’ mill-anqas ċertu numru ta’ miżuri f’żoni sensittivi ta’ prijorità.
(7)
Biex ikun assigurat li l-programmi ta’ ħidma jiġu implimentati fil-perjodi taż-żmien mogħtija u skont l-Artikolu 8(1) tar-Regolament (KE) Nru 865/2004, u biex tkun assigurata t-tmexxija amministrattiva effiċjenti tas-sistema ta’ organizzazzjonijiet tal-operaturi approvati fis-settur taż-żebbuġ, il-proċeduri għandhom jiġu stipulati għall-applikazzjonijiet għall-approvazzjoni, u għall-għażla u l-approvazzjoni tal-programmi ta’ ħidma.
(8)
Biex ikun jista’ jintuża' sew il-finanzjament disponibbli mill-Istat Membru, għandu jsir provvediment biex issir emenda annwali fil-programmi ta’ ħidma approvati għas-sena li jmiss, biex jitqiesu kull bidliet ġustifikati kif imiss tal-kundizzjonijiet inizjali. L-Istati Membri għandhom ikunu jistgħu wkoll jistabbilixxu l-kundizzjonijiet meħtieġa biex jiġu emendati l-programmi ta’ ħidma u l-ammonti allokati jitqassmu mill-ġdid mingħajr ma jaqbżu l-ammonti annwali miżmuma mill-Istati Membri produtturi skont l-Artikolu 110i(4) tar-Regolament (KE) Nru 1782/2003.
(9)
Biex ix-xogħol ikun jista’ jsir fil-ħin, l-organizzazzjonijiet tal-operaturi għandhom ikunu jistgħu jirċievu pagament bil-quddiem ta’ 90 % tan-nefqa eliġibbli annwali għall-programm ta’ ħidma approvat, soġġett għad-depożitar ta’ sigurtà skont it-termini stipulati bir-Regolament tal-Kummissjoni (KEE) Nru 2220/85 tat-22 ta’ Lulju 1985 li jistabbilixxi regoli dettaljati komuni għall-applikazzjoni tas-sistema ta’ sigurtajiet għall-prodotti agrikoli (3).
(10)
Għall-finijiet ta’ tmexxija kif imiss tal-organizzazzjonijiet tal-operaturi fis-settur taż-żebbuġ, l-Istati Membri konċernati għandhom ifasslu pjan ta’ kontroll u jispeċifaw sistema ta’ penali għal kull irregolarita li ssir. Għandu jsir provvediment ukoll biex l-organizzazzjonijiet tal-operaturi jinnotifikaw ir-riżultati tax-xogħol tagħhom lill-awtoritajiet nazzjonali fl-Istati Membri konċernati u biex jittrażmetut dawk ir-riżultati lill-Kummissjoni.
(11)
Għall-fini ta’ ċarezza u trasparenza, ir-Regolament tal-Kummissjoni (KE) Nru 1334/2002 tat-23 ta’ Lulju 2002 jistabbilixxi regoli dettaljati għall-applikazzjoni tar-Regolament tal-Kunsill (KE) Nru 1638/98 fir-rigward tal-programmi tal-ħidma tal-organizzazzjonijiet tal-operaturi fis-settur taż-żebbuġ għas-snin ta’ bejgħ 2002/03, 2003/04 and 2004/05 (4) għandu jitħassar u jiġi sostitwit b’Regolament ġdid.
(12)
Il-miżuri stipulati f’dan ir-Regolament huma skont l-opinjoni tal-Kumitat tat-Tmexxija għaż-Żejt taż-Żebbuġ u ż-Żebbuġ tal-Mejda,
ADOTTAT DAN IR-REGOLAMENT:
Artikolu 1
Ambitu
Dan ir-Regolament jistabbilixxi regoli dettaljati għall-applikazzjoni tal-Artikoli 7 u 8 tar-Regolament (KE) Nru 865/2004 fir-rigward tal-organizzazzjonijiet tal-operaturi, il-miżuri li huma eliġibbli għall-finanzjament Komunitarju, l-approvazzjoni tal-programmi ta’ ħidma, u l-implimentazzjoni tal-programmi ta’ xogħol approvati.
Artikolu 2
Kundizzjonijiet għall-organizzazzjonijiet fis-settur taż-żebbuġ
1. L-Istati Membri għandhom japprovaw l-organizzazzjonijiet tal-operaturi eliġibbli għall-finanzjament Komunitarju tal-programmi ta’ ħidma kif imsemmija fl-Artikolu 8 tar-Regolament (KE) Nru 865/2004.
2. L-Istati Membri għandhom ifasslu l-kundizzjonijiet għall-approvazzjoni, li għandhom jinkludu talanqas dan li ġej:
(a)
l-organizzazzjonijiet tal-produtturi għandhom ikunu magħmula għal kollox minn produtturi taż-żebbuġ li mhumiex membri ta’ xi organizzazzjoni tal-produtturi approvati;
(b)
l-assoċjazzjonijiet tal-organizzazzjonijiet tal-produtturi għandhom ikunu magħmula esklussivament minn organizzazzjonijiet ta’ produtturi approvati li mhumiex parti minn assoċjazzjoni oħra approvata ta’ organizzazzjonijiet ta’ produtturi;
(c)
l-organizzazzjonijiet l-oħra ta’ operaturi fis-settur taż-żebbuġ li mhumiex parti minn organizzazzjoni oħra ta’ operaturi approvati;
(d)
organizzazzjonijiet ta’ bejn taqsima u oħra għandhom jipprovdu rappreżentazzjoni wiesgħa u bbilanċjata tal-attivitajiet ekonomiċi kollha marbuta mal-produzzjoni u l-ipproċessar taż-żejt taż-żebbuġ jew iż-żebbuġ tal-mejda, u l-kummerċ tiegħu;
(e)
l-organizzazzjoni tal-operaturi għandha tkun f’pożizzjoni li tissottometti programm ta’ ħidma għal talanqas waħda mill-oqsma tal-miżuri msemmija fil-punti (a), (b), (ċ), (d) u (e) tal-ewwel subparagrafu tal-Artikolu 5(1);
(f)
l-organizzazzjoni tal-operaturi għandha tintrabat li tissottometti l-ispezzjonijiet stipulati fl-Artikolu 14 ta’ dan ir-Regolament.
3. Waqt li jevalwaw l-applikazzjonijiet għall-approvazzjoni sottomessi mill-organizzazzjonijiet tal-operaturi, l-Istati Membri għandhom iqisu b’mod partikolari l-aspetti li ġejjin:
(a)
il-karatteristiċi speċifiċi tas-settur taż-żebbuġ f’kull żona reġjonali definita mill-Istati Membri (minn issa ‘l quddiem “żona reġjonali”);
(b)
l-interessi tal-konsumatur u l-bilanċ tas-suq;
(c)
it-titjib fil-kwalità tal-produzzjoni taż-żejt taż-żebbuġa u ż-żebbuġ tal-mejda;
(d)
evalwazzjoni tal-effettività tal-programmi ta’ ħidma sottomessi.
Artikolu 3
Proċedura biex jiġu approvati l-organizzazzjonijiet tal-operaturi fis-settur taż-żebbuġ
1. Għall-finijiet tal-approvazzjoni, l-organizzazzjonijiet tal-operaturi fis-settur taż-żebbuġ iridu jissottomettu, sa data li trid tiġi determinata mill-Istat Membru sa mhux aktar tard mill-1 ta’ Frar ta’ kull sena, applikazzjoni li turi li jilħqu l-kundizzjonijiet stipulati fl-Artikolu 2(2).
L-applikazzjoni għall-approvazzjoni għandha titfassal skont mudell provdut mill-awtorità kompetenti fl-Istat Membru sabiex tissorvelja l-konformità mal-kundizzjonijiet stipulati fl-Artikolu 2(2). Għandha tinkludi elementi li jagħtu lok li jiġi identifikat kull membru tal-organizzazzjoni tal-operaturi.
2. Mhux aktar tard mill-1 t’April ta’ kull sena ta’ implimentazzjoni tal-programm ta’ ħidma approvat, l-organizzazzjoni tal-operaturi għandha tiġi approvata mill-Istat Membru u għandha tirċievi numru tal-approvazzjoni.
3. L-approvazzjoni għandha tiġi rifjutata, sospiża jew irtirata immedjatament jekk l-organizzazzjoni tal-operaturi ma tilħaqx il-kundizzjonijiet imsemmija fl-Artikolu 2(2).
4. Minkejja dan, l-organizzazzjoni tal-operaturi għandha żżomm id-drittijiet li joħorġu mill-approvazzjoni tagħha sakemm tiġi irtirata l-approvazzjoni tagħha, dejjem jekk tkun aġixxiet b’mod tajjeb fir-rigward tal-konformità mal-kundizzjonijiet imsemmija fl-Artikolu 2(2).
Meta l-approvazzjoni tiġi irtirata minħabba li l-organizzazzjoni tal-operaturi tkun naqset deliberament jew riżultat ta’ negliġenza serja biex tikkonforma mal-kundizzjonijiet għall-approvazzjoni msemmija fl-Artikolu 2(2), id-deċiżjoni biex tiġi irtirata l-approvazzjoni għandha sseħħ mid-data li fiha l-kundizzjonijiet għall-approvazzjoni ma jibqgħux jintlaħqu.
5. L-approvazzjoni għandha tiġi rifjutata, sospiża jew irtirata minnufih jekk l-organizzazzjoni tal-operaturi jew wieħed mill-membri tagħha:
(a)
ġiet penalizzata għaliex kisret l-iskema ta’ produzzjoni tal-għajnuna stipulata fir-Regolament tal-Kunsill Nru 136/66/KEE (5) fis-snin ta’ bejgħ 2002/03, 2003/04 u 2004/05,
(b)
ġiet penalizzata għaliex kisret l-iskema biex tiffinanzja l-attivitajiet tal-organizzazzjonijiet tal-operaturi stipulati fir-Regolament tal-Kunsill Nru 1638/98 (6) fis-snin ta’ bejgħ 2002/03, 2003/04 u 2004/05.
6. L-organizzazzjonijiet tal-operaturi li ġew approvati mill-Istat Membru skont ir-Regolament (KE) Nru 1334/2002 u/jew irċevew finanzjament għall-programmi ta’ ħidma tal-organizzazzjonijiet tal-operaturi fis-snin ta’ bejgħ mill-2002/03 sa 2004/05 jistgħu jitqiesu li ġew approvati taħt dan ir-Regolament jekk jilħqu l-kundizzjonijiet imsemmija fl-Artikolu 2(2).
Artikolu 4
Finanzjament Komunitarju
1. Il-finanzjament Komunitarju annwali għall-programmi ta’ ħidma tal-organizzazzjonijiet tal-operaturi għandu jiġi provdut sal-ammont miżmum skont l-Artikolu 110i(4) tar-Regolament (KE) Nru 1782/2003.
L-Istati Membri għandhom jassiguraw li n-nefqa annwali għall-implimentazzjoni tal-programmi ta’ ħidma approvati ma taqbiżx l-ammont imsemmi fl-ewwel subparagrafu.
2. L-Istati Membri għandhom jassiguraw li l-finanzjament Komunitarju jiġi allokat b’mod proporzjonali fuq il-perjodu stipulat fl-Artikolu 8(1).
Artikolu 5
Miżuri eliġibbli għall-finanzjament Komunitarju
1. Il-miżuri eliġibbli għall-finanzjament Komunitarju skont l-Artikolu 8(1) tar-Regolament (KE) Nru 865/2004 (minn issa ‘l quddiem “miżuri eliġibbli”) għandhom ikunu kif ġej:
(a)
fil-qasam tas-segwiment tas-suq u t-tmexxija amministrattiva fis-settur taż-żejt taż-żebbuġ u ż-żebbuġ tal-mejda:
(i)
ġbir ta’ data dwar is-settur u s-suq, skont l-ispeċifikazzjonijiet marbuta mal-metodu, rappreżentanza ġeografika u preċiżjoni stipulata mill-awtorità nazzjonali kompetenti;
(ii)
tfassil ta’ studji, b’mod partikolari dwar suġġetti marbuta mal-attivitajiet l-oħra stipulati fil-programm ta’ ħidma tal-organizzazzjoni tal-operaturi konċernati;
(b)
fil-qasam tat-titjib tal-impatti ambjentali tat-tkabbir taż-żebbuġ:
(i)
operazzjonijiet kollettivi biex iżommu l-imsaġar taż-żebbuġ b’valur ambjentali għoli li qegħdin f’riskju li jiġu abbandunati, b’konformità mal-kundizzjonijiet speċifikati, abbażi tal-kriterji oġġettivi, mal-awtorità nazzjonali kompetenti speċjalment rigward iż-żoni reġjonali li jistgħu jkunu eliġibbli u ż-żona u n-numru minimu ta’ produtturi taż-żejt taż-żebbuġ li jridu jkunu involuti biex jagħmlu effettivi l-operazzjonijiet imsemmija;
(ii)
tiġi żviluppata prassi agrikola tajba fit-tkabbir taż-żebbuġ, ibbażata fuq kriterji ambjentali adattati għall-kundizzjonijiet lokali, it-tixrid tagħha fost il-kabbara taż-żebbuġ u tiġi segwita l-applikazzjoni prattika tagħha;
(iii)
wiri prattiku ta’ alternattivi għal prodotti kimiċi biex tkun kontrollata d-dubbiena taż-żebbuġ;
(iv)
wiri prattiku ta’ tekniki ta’ tkabbir taż-żebbuġ immirati lejn il-protezzjoni ambjentali u l-ħarsien tal-kampanja, bħall-biedja organika, biedja b’xogħol baxx, biedja integrata, eċċ.;
(v)
żieda ta’ data ambjentali mas-sistema ta’ informazzjoni ġeografika għat-tkabbir taż-żebbuġ (GIS taż-żebbuġ) imsemmija fl-Artikolu 20 tar-Regolament (KE) Nru 1782/2003;
(c)
fil-qasam tat-titjib fil-kwalità tal-produzzjoni taż-żejt taż-żebbuġ u ż-żebbuġ tal-mejda:
(i)
titjib tal-kundizzjonijiet għat-tkabbir (b’mod partikolari l-ikkontrollar tad-dubbiena taż-żebbuġ), ħsad, twassil u ħżin taż-żebbuġ qabel l-ipproċessar, skont l-ispeċifikazzjonijiet tekniċi stipulati mill-awtorità nazzjonali kompetenti;
(ii)
titjib fil-varjetà tal-imsaġar taż-żebbuġ f’intrapriżi individwali, dejjem jekk jikkontribwixxu għall-għanijiet tal-programmi ta’ ħidma;
(iii)
titjib fil-kondizzjonijiet għall-ħżin u l-użu tar-residwi taż-żejt taż-żebbuġ u l-produzzjoni taż-żebbuġ tal-mejda;
(iv)
għajnuna teknika għall-industrija tal-ipproċessar taż-żejt taż-żebbuġ li tkopri l-aspetti marbuta mal-kwalità tal-prodotti;
(v)
it-twaqqif ta’ laboratorji u titjib fihom għall-analiżi taż-żejt taż-żebbuġa verġni;
(vi)
taħriġ lil min iduq biex jagħmlu spezzjonijiet organolettiċi fuq iż-żejt taż-żebbuġ verġni;
(d)
fil-qasam tat-traċċabbiltà, ċertifikazzjoni u protezzjoni, taħt l-awtorità tal-amministrazzjonijiet nazzjonali, tal-kwalità taż-żejt taż-żebbuġ u ż-żebbuġ tal-mejda permezz ta’ kontroll tal-kwalità fuq iż-żejt taż-żebbuġ mibjugħ lill-konsumatur finali:
(i)
twaqqif u immaniġjar ta’ sistemi li jagħtu lok li l-prodotti jiġu rintraċċati mill-kabbar taż-żebbuġ sal-ippakkjar u t-tikkettjar, skont l-ispeċifikazzjonijiet stipulati mill-awtorità nazzjonali kompetenti;
(ii)
twaqqif u immaniġjar ta’ sistemi ta’ ċertifikazzjoni tal-kwalità, ibbażati fuq sistema ta’ analiżi tar-riskju u spezzjonijiet tal-punti kritiċi, li hi b’konformità mal-kriterji tekniċi adottati mill-awtorità nazzjonali kompetenti;
(iii)
twaqqif u immaniġjar ta’ sistemi biex jissorveljaw il-konformità man-normi li juru l-awtentiċità, il-kwalità u l-bejgħ taż-żejt taż-żebbuġ u ż-żebbuġ tal-mejda mqiegħed fis-suq, skont l-ispeċifikazzjonijiet tekniċi stipulati mill-awtorità nazzjonali kompetenti;
(e)
fil-qasam tat-tixrid ta’ miżuri li saru mill-organizzazzjonijiet tal-operaturi biex itejbu l-kwalità taż-żejt taż-żebbuġ u ż-żebbuġ tal-mejda:
(i)
tixrid tal-informazzjoni dwar ix-xogħol li sar mill-organizzazzjonijiet tal-operaturi fl-oqsma msemmija fil-punti (a), (b), (ċ) u (d);
(ii)
twaqqif u manutenzjoni ta’ sit tal-internet li jsir mill-organizzazzjonijiet tal-operaturi fl-oqsma msemmija f’punti (a), (b), (ċ) u (d).
Fir-rigward tal-miżura stipulata fil-punt (ċ)(ii) tal-ewwel subparagrafu, l-Istati Membri għandhom jassiguraw li jsiru dispożizzjonijiet adattati sabiex jirkupraw l-investiment jew il-valur residwu jekk il-membru joħroġ mill-organizzazzjoni tal-operaturi.
2. L-Istati Membri jistgħu jadottaw kundizzjonijiet addizzjonali li jispeċifikaw il-miżuri eliġibbli, dejjem jekk dawn ma jagħmluhiex impossibli li jiġu preżenti jew implimentati.
Artikolu 6
Allokazzjoni ta’ finanzjament Komunitarju
F’kull Stat Membru persentaġġ minimu ta’ 10 % tal-ammont ta’ finanzjament Komunitarju disponibbli taħt l-Artikolu 8 tar-Regolament (KE) Nru 865/2004 għandu jiġi allokat lil kull waħda mill-oqsma tal-miżuri msemmija fil-punti (a), (ċ), (d) u (e) tal-ewwel subparagrafu tal-Artikolu 5(1), u persentaġġ minimu ta’ 15 % tal-finanzjament Komunitarju għandu jiġi allokat lill-qasam imsemmi fil-punt (b) tal-ewwel subparagrafu tal-Artikolu 5(1).
Jekk il-persentaġġ minimu msemmi fl-ewwel subparagrafu li ma jistax jintuża' għal kollox fl-oqsma tal-miżuri msemmija fih, l-ammonti li ma ntużawx ma jistgħux jintużaw għal oqsma oħra tal-miżuri iżda għandu jiġi ritornat lill-baġit Komunitarju.
Artikolu 7
Attivitajiet u spejjeż ineliġibbli għall-finanzjament Komunitarju
1. L-attivitajiet li ġejjin ma għandhomx ikunu eliġibbli għall-finanzjament Komunitarju skont l-Artikolu 8 tar-Regolament (KE) Nru 865/2004:
(a)
attivitajiet li qed jirċievu l-finanzjament Komunitarju aktar minn dak li hemm stipulat fl-Artikolu 8 tar-Regolament (KE) Nru 865/2004;
(b)
attivitajiet li jimmiraw għal żieda diretta fil-produzzjoni jew li jinvolvu żieda fil-kapaċità tal-ħżin jew tal-ipproċessar;
(c)
attivitajiet marbuta max-xiri jew il-ħżin taż-żejt taż-żebbuġ jew iż-żebbuġ tal-mejda jew li jkollhom impatt fuq il-prezzijiet tagħhom;
(d)
attivitajiet marbuta mal-promozzjoni kummerċjali taż-żejt taż-żebbuġ jew iż-żebbuġ tal-mejda;
(e)
attivitajiet marbuta mar-riċerka xjentifika;
(f)
attivitajiet li jistgħu jfixklu l-kompetizzjoni fl-attivitajiet ekonomiċi oħra tal-organizzazzjoni tal-operaturi.
2. Biex tkun assigurata l-konformità mal-paragrafu 1(a), l-organizzazzjonijiet tal-operaturi għandhom jintrabtu bil-miktub, għan-nom tagħhom infushom u tal-membri tagħhom, li jirrifjutaw kull finanzjament skont xi skema Komunitarja jew skema ta’ għajnuna nazzjonali għall-miżuri li huma ffinanzjati fil-fatt skont l-Artikolu 8 tar-Regolament (KE) Nru 865/2004.
3. Fl-implimentazzjoni tal-miżuri msemmija fl-Artikolu 5, l-ispejjeż li jinteħlu minħabba dan li ġej ma għandhomx ikunu eliġibbli għall-finanzjament Komunitarju:
(a)
rimborż (inkluż fil-forma ta’ pagamenti annwali) ta’ self meħud għal miżura li saret kollha jew parzjalment qabel il-bidu tal-programm ta’ ħidma;
(b)
pagamenti lill-operaturi li jipparteċipaw fil-laqgħat u programmi ta’ taħriġ, biex jikkumpensaw għat-telf fid-dħul;
(c)
spejjeż tal-persunal;
(d)
ix-xiri ta’ art li ma sarx bini fuqha;
(e)
ix-xiri ta’ tagħmir użat;
(f)
nefqa marbuta ma’ kuntratti tal-kiri, inkluż taxxi, interessi u spejjeż tal-assigurazzjoni;
(g)
kiri bħala alternattiva għax-xiri, u l-ispejjeż tat-tħaddim tal-oġġetti mikrija.
4. L-Istati Membri jistgħu jadottaw kondizzjonijiet addizzjonali li jagħtu aktar dettalji tal-attivitajiet u l-ispejjeż ineliġibbli msemmija fil-paragrafu 1 u 3.
Artikolu 8
Programmi ta’ ħidma u applikazzjonijiet għall-approvazzjoni
1. Il-programmi ta’ ħidma eliġibbli għall-finanzjament Komunitarju skont l-Artikolu 8(1) tar-Regolament (KE) Nru 865/2004 għandhom isiru fuq perjodu massimu ta’ tliet snin. L-ewwel perjodu għandu jibda fl-1 ta’ April 2006. Il-perjodi li ġejjin għandhom jibdew kull tliet snin fl-1 ta’ April.
2. Kull organizzazzjoni tal-operaturi approvata skont dan ir-Regolament tista’ titfa’ applikazzjoni għall-approvazzjoni għal programm wieħed ta’ xogħol sad-data li trid tiġi determinata mill-Istat Membru sa mhux aktar tard mill-1 ta’ Frar ta’ kull sena.
L-applikazzjoni għall-approvazzjoni għandu jkun fiha l-elementi li ġejjin:
(a)
id-dettalji tal-organizzazzjoni tal-operaturi konċernati;
(b)
informazzjoni dwar il-kriterji tal-għażla stipulati fl-Artikolu 9(1);
(c)
deskrizzjoni u ġustifikazzjoni ta’ kull miżura proposta, u skeda;
(d)
in-nefqa ppjanata, maqsuma skont il-miżura u skont il-qasam ta’ miżuri, kif imsemmija fl-Artikolu 5, bid-dettalji għal kull perjodu ta’ 12-il xahar mid-data tal-approvazzjoni tal-programm ta’ ħidma, li jiddistingwi l-ispejjeż ġenerali, li ma jistgħux jaqbżu 2 % tat-total, u t-tipi ewlenin oħra ta’ spejjeż;
(e)
il-pjan ta’ finanzjament skont il-qasam ta’ miżuri msemmija fl-Artikolu 5, bid-dettalji għal kull perjodu massimu ta’ 12-il xahar mid-data tal-approvazzjoni tal-programm ta’ ħidma, li jindika b’mod partikolari l-finanzjament Komunitarju li ssir applikazzjoni għalih u, fejn jixraq, il-kontribuzzjonijiet finanzjarji mill-operaturi u l-kontribuzzjoni nazzjonali;
(f)
id-deskrizzjoni tal-indikaturi tal-effiċjenza kwantitattiva u kwalitattiva li jippermettu li ssir evalwazzjoni sadattant waqt l-implimentazzjoni, u evalwazzjoni wara tal-programm abbażi tal-prinċipji ġenerali stipulati mill-Istat Membru;
(g)
prova li ġiet depożitata siġurtà tal-bank għal ammont ekwivalenti għal talanqas 5 % tal-finanzjament Komunitarju;
(h)
applikazzjoni għal pagament bil-quddiem skont l-Artikolu 11;
(i)
id-dikjarazzjoni stipulata fl-Artikolu 7(2);
(j)
għall-organizzazzjonijiet bejn taqsima u oħra u assoċjazzjonijiet tal-organizzazzjonijiet tal-produtturi, dettalji tal-organizzazzjonijiet tal-operaturi responsabbli għall-implimentazzjoni proprja tal-miżuri mogħtija b’subkuntratt fil-programmi tagħhom;
(k)
għall-organizzazzjonijiet tal-operaturi li jiffurmaw parti minn assoċjazzjoni ta’ prodotturi jew ta’ organizzazzjoni bejn taqsima u oħra, stqarrija li l-miżuri stipulati fil-programmi tagħhom mhumiex koperti bl-ebda applikazzjoni oħra għal finanzjament Komunitarju skont dan ir-Regolament.
Artikolu 9
Għażla u approvazzjoni ta’ programmi ta’ ħidma
1. L-Istati Membri għandhom jagħżlu l-programmi ta’ ħidma abbażi tal-kriterji li ġejjin:
(a)
il-kwalità ġenerali tal-programm u l-konsistenza tiegħu mal-miri u l-prijoritajiet tas-settur taż-żebbuġ fiż-żona reġjonali konċernata, kif stipulat mill-Istat Membru;
(b)
il-kredibbilità finanzjarja u s-suffiċjenza tar-riżorsi finanzjarji tal-organizzazzjoni tal-operaturi konċernata għall-fini ta’ implimentazzjoni tal-miżuri proposti;
(c)
id-daqs taż-żona reġjonali involuta fil-programm ta’ ħidma;
(d)
is-sitwazzjonijiet ekonomiċi diverġenti fiż-żona reġjonali involuta li jitqiesu fil-programm ta’ ħidma;
(e)
l-eżistenza ta’ diversi oqsma ta’ miżuri u d-daqs tal-kontribut finanzjarju mill-operaturi;
(f)
l-indikaturi tal-effiċjenza kwantitattiva u kwalitattiva li jippermettu li ssir evalwazzjoni sadattant waqt l-implimentazzjoni, u evalwazzjoni wara tal-programm imfassal mill-Istat Membru.
L-Istati Membri għandhom iqisu t-tqassim tal-applikazzjonijiet fost it-tipi differenti ta’ organizzazzjonijiet tal-operaturi f’kull żona reġjonali.
2. L-Istati Membri għandhom jirrifjutaw kull programm ta’ ħidma li mhumiex kompluti jew fihom informazzjoni mhux preċiża, jew jinkludu kwalunkwe waħda mill-attivitajiet ineliġibbli stipulati fl-Artikolu 7.
3. Mhux aktar tard mill-15 ta’ Marzu kull sena, l-Istati Membri għandhom jgħarrfu lill-organizzazzjonijiet tal-operaturi li ġew approvati u, fejn japplika, għal liema programmi ta’ xogħol taw il-finanzjament nazzjonali korrispondenti.
L-approvazzjoni finali ta’ programm ta’ xogħol tista’ tkun soġġetta għall-inkorporazzjoni ta’ emendi li tqiesu neċessarji mill-Istat Membru. F’dan il-każ, l-organizzazzjoni tal-operaturi konċernata għandha tikkomunika l-ftehim tagħha fi żmien 15-il ġurnata mindu ssir in-notifikazzjoni tal-emendi.
4. Jekk il-programm ta’ ħidma propost ma jintgħażilx, l-Istat Membru għandu immedjatament jirrilaxxa s-sigurtà msemmija fl-Artikolu 8(2)(g).
5. L-Istati Membri għandhom jassiguraw li l-ammont ta’ finanzjament Komunitarju jiġi allokat f’kull kategorija tal-organizzazzjoni tal-operaturi billi jqisu ż-żejt taż-żebbuġ prodott jew mibjugħ mill-membri tal-organizzazzjoni tal-operaturi.
Artikolu 10
Emendi għall-programmi ta’ ħidma
1. L-organizzazzjonijiet tal-operaturi jistgħu, skont proċedura stipulata mill-Istat Membru, jitolbu li jiġi emendat il-kontenut u l-baġit tal-programm ta’ ħidma approvat tagħhom, dejjem jekk dan ma jinvolvix li jinqabeż l-ammont miżmum skont l-Artikolu 110i(4) tar-Regolament (KE) Nru 1782/2003.
2. It-talbiet għal emendi għall-programm ta’ ħidma għandu jkollhom magħhom dokumenti li jappoġġjaw li jagħtu r-raġunijiet għall-bidliet proposti kif ukoll in-natura u l-implikazzjonijiet tagħhom. Dawk it-talbiet għandhom jiġu sottomessi mill-organizzazzjoni tal-operaturi lill-awtorità kompetenti talanqas sitt xhur qabel il-bidu ppjanat tal-implimentazzjoni tal-miżura konċernata.
3. Fejn l-organizzazzjonijiet tal-operaturi bi pjanijiet ta’ ħidma li qabel kienu separati iżda issa ngħaqdu, għandhom joperaw il-pjanijiet b’mod parallel u b’mod separat sal-1 ta’ Jannar tas-sena wara li jingħaqdu. Dawn l-organizzazzjonijiet għandhom jgħaqqdu l-programmi ta’ ħidma tagħhom permezz ta’ applikazzjoni biex jiġu emendati l-programmi ta’ ħidma rispettivi tagħhom, skont il-paragrafi 1 u 2.
Minkejja l-ewwel subparagrafu, l-Istati Membri jistgħu jawtorizzaw lill-organizzazzjonijiet tal-operaturi li hekk jitolbu, għal raġunijiet sostanzjati, biex jimplimentaw il-programmi ta’ ħidma rispettiva tagħhom mingħajr ma jgħaqqduhom.
4. Mhux aktar tard minn xahrejn wara li jirċievu t-talba għal emenda msemmija fil-paragrafu 2, la darba tkun eżaminat id-dokumenti provduti, l-awtorità kompetenti fl-Istat Membru għandha tikkomunika d-deċiżjoni tagħha lill-organizzazzjoni tal-operaturi konċernata. Jekk ma tittiħedx deċiżjoni f’dak il-perjodu taż-żmien stipulat, it-talba għandha titqies li ġiet aċċettata.
5. Jekk il-finanzjament Komunitarju miksub mill-organizzazzjoni tal-operaturi jkun inqas mill-ammont fil-programm approvat, il-benefiċjarji jistgħu jadattaw il-programm tagħhom għall-finanzjament miksub.
Artikolu 11
Pagamenti bil-quddiem
1. Organizzazzjoni tal-operaturi li tefgħet l-applikazzjoni stipulata fl-Artikolu 8(2)(h) għandha tirċievi, skont il-kundizzjonijiet imsemmija fil-paragrafu 2 ta’ dan l-Artikolu, pagament totali bil-quddiem ta’ massimu ta’ 90 % tan-nefqa eliġibbli ppjanata għal kull sena koperta bil-programm ta’ ħidma approvat.
2. Matul ix-xahar wara l-bidu tal-implimentazzjoni ta’ kull sena tal-programm ta’ ħidma approvat, l-Istat Membru għandu jħallas lill-organizzazzjoni tal-operaturi konċernata pagament inizjali ta’ terz tal-ammont imsemmi fil-paragrafu 1.
It-tieni pagament ekwivalenti għaż-żewġ terzi tal-ammont imsemmi fil-paragrafu 1 għandu jsir wara li ssir l-ispezzjoni msemmija fil-paragrafu 3.
3. L-Istati Membri għandhom jiċċekkjaw li kull pagament tas-somma mħallsa bil-quddiem fil-fatt intefaq, qabel ma jitħallas il-pagament li jkun imiss.
Din il-verifika għandha ssir mill-Istat Membru abbażi tar-rapport imsemmi fl-Artikolu 13 jew abbażi ta’ spezzjoni fuq il-post kif imsemmi fl-Artikolu 14.
4. Il-pagamenti msemmija fil-paragrafu 2 għandhom ikunu soġġetti għad-depożitu ta’ sigurtà mill-organizzazzjoni tal-operaturi konċernati skont ir-Regolament (KEE) Nru 2220/85 ta’ ammont ugwali għal 110 % tas-somma mħallsa bil-quddiem mitluba. Ir-rekwiżit primarju skont it-tifsira tal-Artikolu 20(2) ta’ dak ir-Regolament huwa l-implimentazzjoni tal-miżuri mniżżla fil-programm ta’ ħidma approvat.
La darba s-sigurtà msemmija fl-ewwel subparagrafu tkun ġiet depożitata, l-Istat Membru għandu immedjatament jirrilaxxa s-sigurtà msemmija fl-Artikolu 8(2)(g).
5. Sad-data li trid tiġi determinata mill-Istat Membru iżda mhux aktar tard mill-aħħar ta’ kull sena ta’ implimentazzjoni tal-programm ta’ ħidma, l-organizzazzjonijiet tal-operaturi konċernati jistgħu jitfgħu applikazzjoni għar-rilaxx tas-sigurtà msemmija fil-paragrafu 4 sa ammont ugwali għal nofs in-nefqa li diġà saret. L-Istat Membru għandu jistipula liema dokumenti li jappoġġjaw irid ikun hemm ma’ din l-applikazzjoni u jiċċekkjahom, u għandu jeħles s-sigurtajiet li jikkorrispondu man-nefqa konċernata mhux aktar tard milli waqt it-tieni xahar wara dak li fih tintefa’ l-applikazzjoni.
Artikolu 12
Applikazzjoni għal finanzjament Komunitarju
1. Għall-finijiet tal-pagament tal-finanzjament Komunitarju skont l-Artikolu 8 tar-Regolament (KE) Nru 865/2004, l-organizzazzjoni tal-operaturi għandha titfa’ applikazzjoni, sad-data li trid tiġi determinata mill-Istat Membru iżda mhux aktar tard minn tliet xhur wara li tintemm kull sena tal-implimentazzjoni tal-programm ta’ ħidma tagħha, għall-finanzjament mal-aġenzija tal-pagamenti.
L-Istat Membru jista’ jħallas lill-organizzazzjonijiet tal-operaturi l-bilanċ ta’ finanzjament Komunitarju li jikkorrispondi għal kull sena ta’ implimentazzjoni tal-programm ta’ ħidma wara li jiċċekkja, abbażi tar-rapport imsemmi fl-Artikolu 13 jew abbażi ta’ spezzjoni fuq il-post kif imsemmi fl-Artikolu 14, li ż-żewġ pagamenti tal-pagamenti bil-quddiem imsemmi fl-Artikolu 11(2) fil-fatt intefqu.
L-applikazzjonijiet għall-finanzjament Komunitarju sottomessi wara d-data msemmija fl-ewwel subparagrafu ma għandhomx ikunu ammissibbli u kull ammont irċevut fir-rigward tal-finanzjament Komunitarju għall-programm għandu jiġu rimborsat skont il-proċedura stipulata fl-Artikolu 17.
2. L-applikazzjoni għall-finanzjament Komunitarju għandha titfassal skont mudell provdut mill-awtorità kompetenti fl-Istat Membru. Biex tkun ammissibbli, l-applikazzjoni għandu jkollha magħha:
(a)
dokumenti li jappoġġjaw li jippruvaw li:
(i)
in-nefqa saret fil-perjodu ta’ implimentazzjoni tal-programm ta’ ħidma (irċevuti u dokumentazzjoni tal-bank li juru li tħallsu);
(ii)
fejn jixraq, il-pagament tal-kontribuzzjonijiet finanzjarji tal-operaturi u l-Istat Membru konċernat;
(b)
rapport sommarju li jinkludi l-elementi li ġejjin:
(i)
deskrizzjoni dettaljata tal-istadji tal-programm implimentat, maqsum skont l-oqsma tal-miżuri kif deskritti fl-Artikolu 5;
(ii)
fejn jixraq, il-ġustifikazzjoni u r-reperkussjonijiet finanzjarji tal-firdiet bejn l-istadji tal-programm ta’ ħidma approvat mill-Istat Membru u l-istadji tal-programm ta’ ħidma li fil-fatt ġew implimentati;
(iii)
evalwazzjoni tal-programm ta’ ħidma implimentat ibbażat fuq l-indikaturi stipulati fl-Artikolu 8(2)(f).
3. L-applikazzjonijiet għall-finanzjament li ma jikkonformawx mal-kundizzjonijiet stipulati fil-paragrafi 1 u 2 għandhom jiġu miċħuda. L-organizzazzjoni tal-operaturi tista’ titfa’ applikazzjoni ġdida għal finanzjament f’perjodu li jrid jiġi stipulat mill-Istat Membru.
4. L-applikazzjonijiet għal nefqa magħmula aktar minn xahrejn wara li jintemm il-perjodu ta’ implimentazzjoni tal-programm ta’ ħidma għandhom jiġu miċħuda.
5. Mhux aktar tard minn tliet xhur mid-data ta’ sottomissjoni tal-applikazzjoni għall-finanzjament u tad-dokumenti li jappoġġjaw imsemmija fil-paragrafu 2, u la darba jkunu għamlu l-ispezzjonijiet imsemmija fl-Artikolu 14, l-Istati Membri għandhom iħallsu l-finanzjament Komunitarju li hu dovut u, kif jixraq, jeħilsu s-sigurtajiet imsemmija fl-Artikolu 8(2)(g) jew l-Artikolu 11(4).
Artikolu 13
Rapporti tal-organizzazzjoni tal-operaturi
1. B’effett mill-2007, l-organizzazzjonijiet tal-operaturi għandhom jissottomettu sal-1 ta’ Mejju ta’ kull sena rapporti annwali dwar l-implimentazzjoni tal-programmi ta’ ħidma matul is-sena kalendarja ta’ qabel. Dawn ir-rapporti għandhom ikopru dan li ġej:
(a)
l-istadji tal-programm ta’ xogħol implimentat jew li qed jiġi implimentat;
(b)
l-emendi ewlenin għall-programmi ta’ ħidma;
(c)
evalwazzjoni tar-riżultati diġà miksuba bbażati fuq l-indikaturi stipulati fl-Artikolu 8(2)(f).
Għas-sena finali ta’ implimentazzjoni tal-programm ta’ ħidma, rapport finali għandu jissostitwixxi r-rapporti stipulati fl-ewwel subparagrafu.
2. Għall-programmi ta’ ħidma li jtulu inqas minn sena, ir-rapport finali għandu jiġi preżentat mhux aktar tard minn xahrejn wara li tintemm l-implimentazzjoni tal-programm.
3. Ir-rapport finali għandu jevalwa l-programm ta’ ħidma u jkun magħmul minn talanqas dan li ġej:
(a)
rendikont, ibbażat fuq l-indikaturi stipulati fl-Artikolu 9(1)(f) u l-kriterji l-oħra rilevanti, li juru sakemm l-għanijiet imfittxa mill-programmi ntlaħqu;
(b)
rendikont tal-bidliet fil-programm ta’ ħidma;
(c)
fejn jixraq, indikazzjoni tal-fatturi li jridu jitqiesu fit-tfassil tal-programm ta’ ħidma li jmiss.
Artikolu 14
Spezzjonijiet fuq il-post
1. L-Istati Membri għandhom jivverifikaw li jintlaħqu l-kundizzjonijiet biex jingħata l-finanzjament Komunitarju, b’mod partikolari fir-rigward tal-konformità mal-aspetti li ġejjin:
(a)
konformità mal-kundizzjonijiet tal-approvazzjoni;
(b)
implimentazzjoni tal-programmi ta’ xogħol approvati, b’mod partikolari l-miżuri ta’ investiment;
(c)
in-nefqa li fil-fatt ġiet implimentata kif imqabbla mal-għajnuna li għaliha saret l-applikazzjoni u għall-kontribut finanzjarju mill-operaturi taż-żebbuġ konċernati.
2. L-awtorità kompetenti għandha tintroduċi pjanijiet ta’ kontroll għall-ispezzjonijiet fuq il-post li jkopru kampjun tal-organizzazzjonijiet tal-operaturi approvati skont l-Artikolu 8(3) tar-Regolament (KE) Nru 865/2004. L-awtorità kompetenti għandha tagħżel il-kampjun abbażi tal-analiżi tar-riskju b’tali mod li:
-
l-organizzazzjonijiet tal-produtturi u l-assoċjazzjonijiet tagħhom ikunu kollha soġġetti għal spezzjonijiet fuq il-post talanqas wara li jsir il-pagament tal-ammont imħallas bil-quddiem u qabel il-pagament finali tal-finanzjament Komunitarju;
-
organizzazzjonijiet oħra tal-operaturi u organizzazzjonijiet bejn taqsima u oħra huma kollha ċċekkjati kull sena matul il-perjodu ta’ implimentazzjoni ta’ kull programm ta’ ħidma approvat, sakemm ma jkunux ibbenefikaw minn pagament bil-quddiem matul dik is-sena, f’liema każ l-ispezzjoni se ssir wara d-data tal-pagament ta’ dak l-ammont bil-quddiem.
Jekk l-ispezzjonijiet juru xi irregolaritajiet, l-awtorità kompetenti għandha tagħmel spezzjonijiet addizzjonali matul is-sena msemmija u għandha żżid in-numru ta’ organizzazzjonijiet tal-operaturi li jridu jiġu ċċekkjati matul is-sena li ġejja.
3. L-ispezzjonijiet ma għandhomx ikunu mħabbra. Minkejja dan, sabiex tkun faċilitata l-organizzazzjoni prattika tal-ispezzjonijiet, tista’ tingħata twissija bil-quddiem ta’ mhux aktar minn 48 siegħa lill-organizzazzjoni tal-operaturi li trid tiġi ċċekkjata.
4. L-awtorità kompetenti għandha tiddetermina liema organizzazzjonijiet tal-operaturi trid tiċċekkja abbażi ta’ analiżi tar-riskju bbażata fuq il-kriterji li ġejjin:
(a)
l-ammont ta’ finanzjament għall-programm ta’ ħidma approvat;
(b)
in-natura tal-miżuri ffinanzjati skont il-programm ta’ ħidma;
(c)
l-ammont ta’ progress biex jiġu implimentati l-programmi ta’ ħidma;
(d)
sejbiet li saru waqt l-ispezzjonijiet jew il-verifikazzjonijiet fuq il-post ta’ qabel li saru matul il-proċedura tal-approvazzjoni;
(e)
kriterji oħra tar-riskju li jridu jiġu definiti mill-Istati Membri.
5. It-tul ta’ kull spezzjoni fuq il-post għandha tikkorrispondi mal-ammont ta’ progress biex jiġi implimentat il-programm ta’ ħidma approvat.
Artikolu 15
Rapporti ta’ spezzjoni
Kull spezzjoni fuq il-post għandha tkun soġġetta għal rapport ta’ spezzjoni dettaljat, li jindika b’mod partikolari:
(a)
id-data u t-tul tal-ispezzjoni;
(b)
lista ta’ dawk preżenti;
(c)
lista tal-irċevuti ċċekkjati;
(d)
numru ta’ referenzi tal-irċevuti magħżula mid-dokumenti tal-accounting (reġistru tal-bejgħ, jew tax-xiri, u tar-reġistru tal-VAT li fih l-irċevuti magħżula ġew reġistrati);
(e)
dokumenti tal-bank li jippruvaw il-pagament tal-ammonti magħżula;
(f)
indikazzjoni tal-miżuri li saru diġa li ġew analiżi speċifikament fuq il-post.
Artikolu 16
Korrezzjonijiet u penalitajiet
1. Fejn l-irtirar tal-approvazzjoni msemmija fl-Artikolu 3(3) jirriżulta mill-fatt li l-organizzazzjoni tal-operaturi naqset deliberatament jew minħabba negliġenza serja biex tilħaq l-obbligi tagħha, l-organizzazzjoni tal-operaturi ma għandhiex tkun eliġibbli għall-finanzjament fir-rigward tal-programm ta’ ħidma kollu u għandha wkoll tħallas lill-awtorità kompetenti ammont ugwali għall-ammont ineliġibbli ta’ finanzjament.
2. Jekk miżura partikolari ma tkunx ġiet implimentata b’konformità mal-programm ta’ ħidma, l-organizzazzjoni tal-operaturi ma għandhiex tkun eliġibbli għall-finanzjament tal-miżura konċernata. Din l-esklużjoni ma għandhiex tapplika jekk l-organizzazzjoni tal-operaturi tkun issottomettiet informazzjoni fattwalment korretta jew tista’ turi bi kwalunkwe mezz ieħor li ma għandhiex tort.
3. Il-penali li ġejjin għandhom japplikaw għall-organizzazzjonijiet tal-operaturi fejn jinstabu irregolaritajiet fl-implimentazzjoni tal-programm ta’ ħidma:
(a)
f’każ ta’ irregolarità kkawżata minħabba negliġenza, l-organizzazzjoni tal-operaturi:
(i)
ma għandhiex tkun eliġibbli għall-finanzjament tal-miżura konċernata;
(ii)
għandha tħallas ukoll lill-awtorità kompetenti ammont ugwali għall-ammont ineliġibbli tal-finanzjament;
(b)
f’każ ta’ irregolarità intenzjonata, inkluż dikjarazzjonijiet foloz, l-organizzazzjoni tal-operaturi:
(i)
ma għandhiex tkun eliġibbli għall-finanzjament fir-rigward tal-programm ta’ ħidma kollu;
(ii)
għandha tħallas ukoll lill-awtorità kompetenti ammont ugwali għall-ammont ineliġibbli ta’ finanzjament;
(iii)
ma għandhiex tkun eliġibbli għall-finanzjament Komunitarju taħt l-Artikolu 8 tar-Regolament (KE) Nru 865/2004 għall-perjodu kollu ta’ tliet snin wara dak li fih ġiet skoperta l-irregolarità.
4. L-ammonti li jirriżultaw mill-applikazzjoni tal-korrezzjonijiet jew tal-penali taħt dan l-Artikolu għandhom jitħallsu lill-aġenzija tal-pagamenti responsabbli u hi għandha tnaqqashom min-nefqa iffinanzjata mill-Fond Agrikolu Ewropew ta’ Gwida u Garanzija.
Artikolu 17
Irkuprar ta’ pagamenti li mhumiex dovuti
1. L-awtorità kompetenti fl-Istat Membru għandha tirkupra kull ammont li ma tħallasx kif imiss flimkien ma’, fejn jixraq, l-interessi kkalkulati skont il-paragrafu 2.
2. L-interessi għandhom jiġu kkalkulati:
(a)
abbażi tal-perjodu li jiskadi bejn il-pagament u r-rimborż mill-benefiċjarju;
(b)
bir-rata applikata mill-Bank Ċentrali Ewropew lill-operazzjonijiet tiegħu ta’ finanzjament mill-ġdid ippubblikati fis-serje “Ċ” tal-Ġurnal Uffiċjali tal-Unjoni Ewropea u fis-seħħ fid-data li fiha jsir il-pagament mhux dovut, flimkien ma’ tliet punti ta’ persentaġġ.
3. F’każ ta’ miżura li sussegwentement tinstab li mhix eliġibbli, u li ġiet implimentata b’konformità ma’ programm ta’ ħidma approvat, l-Istat Membru jista’ jiddeċiedi li jħallas il-finanzjament rilevanti dovut jew ma jipproċedix bl-irkupru tal-ammonti li diġà tħallsu, jekk dik id-deċiżjoni hi permessa f’każijiet komparabbli ffinanzjati mill-baġit nazzjonali u jekk l-organizzazzjoni tal-operaturi ma aġixxitx b’negliġenza jew b’mod intenzjonat.
4. L-ammonti irkuprati jew imħallsa taħt dan l-Artikolu għandhom jitħallsu lill-aġenzija tal-pagament u jitnaqqsu min-nefqa ffinanzjata mill-Fond Agrikolu Ewropew ta’ Gwida u Garanzija.
Artikolu 18
Komunikazzjonijiet mill-Istati Membri
1. Mhux aktar tard mill-15 ta’ Diċembru 2005 l-Istati Membri li jipproduċu ż-żejt taż-żebbuġ għandhom jikkomunikaw lill-Kummissjoni l-miżuri nazzjonali li jimplimentaw dan ir-Regolament, u b’mod partikolari dawk marbuta ma’:
(a)
il-kundizzjonijiet għall-approvazzjoni tal-organizzazzjonijiet tal-operaturi msemmija fl-Artikolu 2(2);
(b)
il-kundizzjonijiet addizzjonali li jispeċifikaw il-miżuri eliġibbli adottati skont l-Artikolu 5(2);
(c)
il-miri u l-prijoritajiet tas-settur taż-żebbuġ imsemmija fl-Artikolu 9(1)(a) u l-indikaturi kwantitattivi u kwalitattivi msemmija fl-Artikolu 9(1)(f);
(d)
l-arranġamenti għal sistema ta’ pagamenti bil-quddiem imsemmija fl-Artikolu 11 u, fejn jixraq, is-sistema għall-ħlas tal-finanzjament nazzjonali;
(e)
l-applikazzjoni tal-ispezzjonijiet imsemmija fl-Artikolu 14 u tal-penali u l-korrezzjonijiet stipulati fl-Artikolu 16;
(f)
il-perjodu msemmi fl-Artikolu 12(3);
2. Mhux aktar tard mill-1 ta’ Mejju ta’ kull sena ta’ implimentazzjoni tal-programm ta’ ħidma approvat, l-Istati Membri għandhom jitrażmettu lill-Kummissjoni d-data dwar:
(a)
l-organizzazzjonijiet tal-operaturi approvati;
(b)
il-programmi ta’ ħidma u l-karatteristiċi tagħhom, maqsuma skont it-tip ta’ organizzazzjoni tal-operaturi, skont il-qasam tal-miżuri u skont iż-żona reġjonali;
(c)
l-ammont ta’ finanzjament allokat għal kull programm ta’ ħidma;
(d)
l-iskeda ppjanata ta’ finanzjament Komunitarju skont is-sena tal-baġit għall-perjodu totali kopert bil-programmi ta’ ħidma.
3. Mhux aktar tard mill-10 ta’ Settembru ta’ kull sena ta’ implimentazzjoni tal-programmi ta’ xogħol approvati, l-Istati Membri għandhom jitrażmettu lill-Kummissjoni rapport dwar l-implimentazzjoni ta’ dan ir-Regolament li jkun magħmul talanqas mill-informazzjoni li ġejja:
(a)
in-numru ta’ programmi ta’ xogħol iffinanzjati, min jirċevihom, l-oqsma taħt is-siġar taż-żebbuġ, l-imtieħen, il-faċilitajiet tal-ipproċessar u l-volumi ta’ żejt u żebbuġ tal-mejda konċernati;
(b)
il-karatteristiċi tal-miżuri żviluppati f’kull wieħed mill-oqsma tal-miżuri;
(c)
kull diskrepanza bejn il-miżuri ppjanati u l-miżuri li fil-fatt saru, u l-implikazzjonijiet tagħhom fil-livell tan-nefqa;
(d)
deskrizzjoni u evalwazzjoni tar-riżultati, ibbażati b’mod partikolari fuq l-evalwazzjonijiet tal-programmi ta’ ħidma msemmija fit-tielet indenzjoni tal-Artikolu 12(2)(b)(iii);
(e)
statistika dwar l-ispezzjonijiet li saru skont l-Artikoli 14 u 15 u l-penali jew il-korrezzjonijiet applikati skont l-Artikolu 16;
(f)
in-nefqa skont il-programm u skont il-qasam tal-miżuri, u l-kontribut finanzjarju Komunitarju, nazzjonali u tal-operaturi.
4. Il-komunikazzjonijiet stipulati f’dan l-Artikolu għandhom isiru b’mod elettroniku skont l-informazzjoni provduta mill-Kummissjoni lill-Istati Membri.
Artikolu 19
Dispożizzjoni tranżizzjonali
1. L-Istati Membri jistgħu jagħtu bil-quddiem il-finanzjament Komunitarju għall-ewwel sena ta’ implimentazzjoni tal-programm.
2. Dan il-pagament bil-quddiem irid ikun limitat esklussivament għall-ammont li jikkorrispondi ma’ dak il-finanzjament Komunitarju.
3. In-nefqa li tirriżulta mill-pagament tas-somma bil-quddiem stipulata fil-paragrafu 2 għandha tiddaħħal fl-accounts bħala nefqa li nteħlet mis-16 sal-31 ta’ Ottubru 2006.
Artikolu 20
Tħassir
Ir-Regolament (KE) Nru 1334/2002 b’dan qed jiġi mħassar.
Minkejja dan, l-Artikolu 11(3) tiegħu għandu jibqa’ japplika fil-każ ta’ programmi ta’ ħidma li jkopru s-sena ta’ bejgħ 2004/05.
Artikolu 21
Dħul fis-seħħ
Dan ir-Regolament għandu jidħol fis-seħħ fis-seba’ jum wara dik li fiha jiġi ppubblikat fil- Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, 19 ta’ Diċembru 2005.